google/wiki40b huggingface dataset:
Næringslivets Hovedorganisasjon

Historie

NHO ble stiftet den 1. januar 1989, da de tre organisasjonene Norsk Arbeidsgiverforening (N.A.F.), Norges Industriforbund og Håndverkernes Arbeidsgiverforening besluttet å slå seg sammen. Før etableringen av NHO hadde N.A.F hovedansvaret for arbeidsgiverfunksjonene, mens Industriforbundet og Håndverkerforbundet arbeidet med næringspolitiske spørsmål. Den nye organisasjonen var fra starten av landsomfattende. NHO ga grunnlag for et bedre tjenestetilbud til bedriftene og forhindret dobbeltarbeid.

Dagens situasjon

NHO er den største interesseorganisasjonen for norske bedrifter. Det er hovedsakelig virksomheter i den private sektoren som kan bli medlem i NHO. Bedrifter som eies av staten eller kommunene kan bare bli medlemmer om de jobber under vanlige konkurransemessige vilkår. 
Organisasjonen har mer enn 25 000 medlemmer. De fleste medlemmene er små og mellomstore bedrifter. Medlemsbedriftene har pr januar 2018 over 560 000 årsverk. Samlet bidrar NHOs medlemsbedrifter med ca. 40 prosent av den økonomiske verdiskapingen i Norge. NHO består av 12 regionforeninger som dekker alle landets fylker. Medlemsbedriftene er medlem i både NHO og i en landsforening. Landsforeningene gir bedriftene råd og hjelp i spørsmål som angår bransjen.
Medlemskontingenten varierer fra virksomhet til virksomhet. Den består av kontingent til bedriftens landsforening i NHO (satsene varierer med servicetilbudet), og kontingent til NHO basert på bedriftens lønnsmasse året før. Pr 2017 beregnes kontingent til NHO trinnvis slik: 1,00 promille for lønnsmasse inntil 200 millioner kroner (ordinær kontingentsats), 0,90 promille for den delen av lønnsmassen som er mellom 200 millioner–500 millioner kroner og 0,80 promille for den del  av lønnsmassen som er over 500 millioner kroner. Det er en minimumskontingent på 1 000 kroner for bedrifter med lønnsutbetaling på inntil 1 million kroner og for lønnsutbetaling fra 1 million kroner til 2,9 millioner er kontingenten 3 000 kroner.
Ole Erik Almlid er administrerende direktør, han tok over etter Kristin Skogen Lund. Nina Melsom er direktør for Arbeidsliv, Øystein Dørum er sjeføkonom for samfunnsøkonomi, Christian Chramer er direktør for Medlem og region og Vibeke Østensjø er direktør for Administrasjon. President i NHO er Arvid Moss, konserndirektør i Hydro.

NHOs arbeid

NHO tar opp næringspolitiske saker som medlemsbedriftene er opptatt av. Når mange bedrifter står sammen, er det lettere å bli hørt og å få forståelse hos politikere og opinionen. NHO gjennomfører tarifforhandlinger med arbeidstakerorganisasjonene (for eksempel Landsorganisasjonen) på vegne av medlemsbedriftene. NHO gir medlemsbedriftene advokathjelp ved tvister om arbeidsrettslige spørsmål.
Female Future (FF) er paraplybegrep for NHOs satsing på likestilling, med mål om å bidra til at medlemmer i NHO skal kunne øke andelen kvinner i ledelse og styrer.
New Zealand-papegøyer

Beskrivelse

New Zealand-papegøyer har hovedsakelig en variert grønn fjærdrakt som gir fuglene god kamuflasje i habitat. Artene varierer i størrelse fra mellomstor til stor, der vekten er mer dominerende enn lengden på fuglene. Kakapo er i så måte verdens tyngste papegøyefugl. Den mangler flygedyktighet og er tilpasset livet på bakken, selv om den kan klatre og glideflyge over korte distanser. Kea er tilpasset både subtropiske og alpine forhold, og migrerer mellom ulike elevasjoner avhengig av årstiden. New Zealand-papegøyer skiller seg også fra andre papegøyefugler gjennom ikke å praktisere monogami, noe som ellers er vanlig. En av artene (kea) praktiserer polygyni, mens en annen (kakapo ) ser ut til å praktisere en form for polygynandri. Dette gir støtte til Strigopidae som en egen (og svært gammel) gruppe, men det er forsatt knyttet usikkerhet til systematikken.
Artene er i varierende grad truet av utryddelse og står oppført på IUCNs rødliste. Alle omhandles dessuten av CITES liste I og II.

Taksonomi

Den systematiske inndelingen av papegøyefugler har vært gjenstand for debatt og endringer opp gjennom årene. Selv artsbegrepet har blitt debattert. I 2005 fant en gruppe forskere ut, at Strigopidae (New Zealand-papegøyer) var søstergruppen til alle andre papegøyefugler, og fuglene ble skilt som egen familiegruppe; Strigopidae. Dette støttes nå av stadig flere.
Tidligere var det vanlig å dele papegøyefugler inn i kun to undergrupper; kakaduer (Cacatuidae) og parakitter (Psittacidae). Stadig flere velger imidlertid å dele dem inn i tre grupper, som i fylogenien nedenfor og i henhold til de Kloet & de Kloet (2005) og Homberger (2003). I denne inndelingen har papegøyefuglene på New Zealand blitt skilt ut som egen familiegruppe, kalt New Zealand-papegøyer (Strigopidae). Dette støttes også av Christidis & Boles (2008) og del Hoyo og Collar (2014).
Nyere forskning viser at New Zealand-papegøyer trolig var den første gruppen som splittet fra gruppen med alle papegøyefuglene, tett fulgt av gruppen med kakaduer. Det har gjenstått å avklare om både Strigops og Nestor hører til i familien Strigopidae (Gill m. fl., 2010) eller om de må rankes i superfamilien Strigopoidea (Joseph m. fl., 2012)). I det ny omfattende bokverket «HBW and BirdLife International Illustrated Checklist of the Birds of the World» anerkjennes begge slektene som en del av Strigopidae.
Toya

Handling

Lille Toya blir foreldreløs i et europeisk land som er undertrykket av en fremmed makt. Hun kommer som flyktning til Norge og blir adoptert av en familie utenfor Stavanger. Men gleden over den nye tilværelsen varer ikke lenge. Toya blir urettmessig mistenkt for å ha stjålet penger. Hun rømmer fra sitt nye hjem for å prøve å løse vanskelighetene selv. Underveis treffer hun Trygve, en gutt på hennes egen alder. Han hjelper henne videre, og til slutt blir mysteriet med de forsvunne pengene løst.

Om filmproduksjonen

Med et statsstipend på 70 000 kroner ble Toya-Film A/S etablert for å gjøre barnetimeboken om til spillefilm. Filmmanuset ble utarbeidet av Knut Vidnes og Gunnar Olram, sistnevnte spilte også rollen som «onkel Gunnar». Eric Heed ble hyret inn som regissør, og også han opptrådte som skuespiller i en av filmens mindre roller.
Filmen fikk Norgespremiere 29. november 1956.

Rolleliste

Aleidis Skard hadde hovedrollen som Toya, og Magne Ove Larsen spilte Toyas venn Trygve. Politimestrene Olav Refsnes Lea (Stavanger) og Christian Wilhelm Rynning-Tønnesen (Kristiansand) spilte seg selv i filmen, som ansvarlige for en etterlysning som også gikk ut via kringkastingen. Rollen som Søster Agnethe ble spilt av sangeren Torhild Lindal.

Filmmusikk

Musikken til filmen ble skrevet av Maj Sønstevold, herunder den sørgmodige jødisk-inspirerte tittelmelodien og sangen Eventyrvisa som ble fremført av Magne Ove Larsen til akkompagnement av et såkalt «skramleorkester». Begge sangene ble spilt inn på plate og utgitt av Philips.
Lucanus miwai

Kjennetegn

En middelsstor (28-36 millimeter), slank, brun hjortebille. Mandiblene hos hannen er forholdsvis små, krumme med to-tre små tenner. De knebøyde antennene har vanligvis en fire-leddet vifte. Hodets side har markerte kjøler, men de når ikke særlig langt inn mot midten på bakhodet. Beina er lys brunlige. 
Hunnen er rødbrun, blankere enn hannen.

Utbredelse

Arten er kjent fra Taiwan.
TV Romsdal

TV Romsdal var en lokalfjernsynsstasjon med studio og hovedkontor i Molde. Kanalen hadde konsesjon på lokal-TV-sendinger over hele Romsdal og deler av Sunnmøre. Kanalen gikk første gang på lufta 16. oktober 1990 og gikk med overskudd to år etter. Rundt midten av 1990-tallet var kanalen innblandet i en hel del rabalder rundt videreformidling av TVNorges sendinger i bakkenettet. I april 1994 sto TV-Romsdal i fare for å miste konsesjonen dersom de fortsatte å trosse Kulturdepartementets forbud mot å videreformidle TVNorges sendinger. Kanalen ignorerte imidlertid truslene, og i juni 1995 ba statsadvokaten politiet om å starte etterforskning av TV Romsdal for mulige brudd på forskriftene for nærkringkasting.
Kanalen innstilte sine sendinger i april 1998 etter å ha slitt økonomisk en tid. I november samme år ble konsesjonen og sendeutstyret overtatt av TV Nordmøre, som etter å ha tatt over TV Romsdals sendenett endret navn til TV Nordvest.
Shigeru Morioka

Landslaget

Shigeru Morioka ble tatt ut i japans tropp til Fotball under Sommer-OL 1996.
Fysiologiske egenskaper

Fysiologiske egenskaper er sportsterminologi og refererer til en persons kroppslige bevegelsesegenskaper. De fysiologiske egenskapene vil være bestemmende for nivå eller kvaliteten på en persons kroppslige bevegelsesegenskaper. Fysiologiske egenskaper blir i idrettskretser omtalt som fysiske egenskaper, eller fysiske forutsetninger.
Sophie Amalie av Danmark og Norge

Hofflivet

Sophie Amalie førte et storslått hoff med innslag av eksklusiv fransk og tysk luksus og kunst, arrangerte maskeradeball og jaktselskaper. Hun ansatte kunstnere fra Tyskland og Frankrike, og hadde egen sanger og ballettdanser. Hun og barna opptrådte med amatørteater sammen med personer fra adelen. 
Dette livet sto i skarp kontrast til Danmarks finansielle situasjon, og sløsingen med penger i dette fattige samfunnet ble ikke godt mottatt av befolkningen.

Politisk innflytelse

Sophie Amalie anses å ha hatt en del innflytelse over politikken i både ektefellens og sønnens regjeringstid. Hun skal ha støttet krigen mot Sverige i 1657 og samlet tilhengere ved å dele ut belønninger. Hun er kjent for sine konflikter med Corfitz Ulfeldt og Leonora Christina Ulfeldt og for å ha fått Leonora Christina innesperret i Blåtårn. Leonora Christina slapp ikke ut av fangenskapet før etter Sophie Amalies død. 
I 1662 fikk hun konfiskert eiendom og formue som tilhørte Kai Lykke etter at han hadde spredd et rykte om at hun pleide ha samleie med tjenerne sine. Hun fikk imidlertid svært positiv omtale for sin moralske støtte under beleiringen av København i 1658-60. 
Hun anses å ha medvirket til innføringen av eneveldet. I de siste årene av ektefellens regjeringstid minsket innflytelsen hennes, hovedsakelig på grunn av hennes favorisering av sin yngste sønn Jørgen.  
Ettertidens negative oppfatning av Sophie Amalie bør sees i sammenheng med Leonora Christina Ulfeldts bok Jammers Minde hvor det tegnes et svært lite vakkert bilde av dronningen.

Sophie Amalienborg

I perioden 1669–1673 fikk hun oppført Sophie Amalienborg (som brant i 1689 og derved ga plass for det nåværende Amalienborg). Her oppholdt hun seg ofte etter at hun i 1670 var blitt enke.  Dronningen døde på Sophie Amalienborg i 1685.

Sophie Amalie i ettertidens kunst

Sophie Amalie har etter sin død opptrådt mange ganger i danske kunstverk, alle mer eller mindre direkte inspirert av Leonore Christinas bok Jammers Minde. I Carit Etlars guttebok om Gøngehøvdingen fra 1850-årene, fremstår hun som en rettferdig og kjærlig kvinne. Dette står i motsetning til fremstillingen av henne i Kristian Zahrtmanns maleri fra 1882, Dronning Sophie Amalies død.
Damsnegler

Utseende

Skallet er høyrevridd. Å lese et skall vil si å holde det på en spesiell måte slik at antall vridinger kan telles og høyden kan måles. Åpningen skal vende mot deg og toppen opp. Mål er skallhøyde og nummer er vridninger. 
Skallets fasong og farge kan variere en god del, men det er ofte grått eller brunt med striper. Det har litt av samme form som hos blæresnegler, men kan skilles fra disse på at damsnegler har flate og brede tentakler. Hos blæresnegler er de tynne og runde. Men det er vanskelig å skille mellom artene og noen arter kan bare skilles på indre anatomiske forskjeller.

Levevis

Damsnegler er utbredt over hele Norge, de lever i næringsrike tjern og dammer, med frodig vegetasjon. De finnes på grunt vann, ofte i eller like over vannkanten. 
Damsnegler er hardføre og tåler tørke en kort tid. De mestrer også lett brakkvann.
Alle lungesnegler er tvekjønnet. For å kunne legge egg kreves allikevel to snegler, som under parringen, befrukter hverandre gjensidig. De legger egg i lange eggkapsler omgitt av gelé og festet til steiner og planter.
Trollstua

Beliggenhet

Trollstua ligger på sørvestsiden av Bjønnavatnet på øyen Tustna. Hytten ligger 1,5 timers gange fra Tømmervåg og 5 timer fra hytten Gullsteinvollen. Den er den første hytten på turruten fjordruta ved start i Kristiansund.

Fasiliteter

Det er sengeplasser til 9 personer, i tillegg er det 2 overnattingsplasser i stuen og flere på hems.
Hytten er selvbetjent, og er låst med standard DNT-nøkkel.
Ved Bjønnavatnet er det bygd naust, her er det tilgang til robåt og to kanoer.
Rote Zora

Rote Zora var en venstreekstrem, militant feministisk terrororganisasjon i Vest-Tyskland. Den var opprinnelig i 1970-årene en del av Revolutionäre Zellen, men brøt båndene til Revolutionäre Zellen på 1980-tallet. Den tok sitt navn etter titelheltinnen i ungdomsboken Die Rote Zora und ihre Bande fra 1941 av Kurt Held.
Organisasjonen stod bak bombeangrep og brannstiftelser. Angrepene rettet seg særlig mot organisasjoner aktive innen bio- og genteknologi, mot legeforeningen, forskningsinstitutter, flyselskapet Lufthansa, klesprodusenten Adler og andre virksomheter.
Kongsberg Boligbyggelag

Kongsberg Boligbyggelag ble startet i 30. juni 1954 og opererer i Kongsberg i Buskerud samt i nabokommunene.
Boligbyggelaget har ca. 4 600 medlemmer og forvalter 2045 boliger i 80 borettslag, sameier og andre selskap.
Kongsberg Boligbyggelag er en del av Norske Boligbyggelags Landsforbund (NBBL).
Tongjiang (Jiamusi)

Tongjiang (kinesisk: 同江; pinyin: Tóngjiāng) er et byfylke i byprefekturet Jiamusi i provinsen Heilongjiang i Folkerepublikken Kina. Det har en befolkning på 161 666 innbyggere (1999).
Pearlette Louisy

Liv og virke

Louisy studerte engelsk og fransk ved University of the West Indies på Barbados og tok bachelorgrad i 1969. Hun studerte deretter i Canada og avla i 1975 mastergrad i lingvistikk ved Université Laval. I 1994 tok hun doktorgrad i pedagogikk ved University of Bristol i Storbritannia.
Louisy arbeidet i skolen som lærer og rektor og som dekan og rektor ved Sir Arthur Lewis Community College.
Den 17. september 1997 ble hun innsatt som generalguvernør og representerte dermed dronningen av Saint Lucia og utøvde funksjonene som statsoverhode i landet. 
I 1997 mottok hun storkors av Saint Lucia-ordenen. Louisy ble i 1999 utnevnt til storkorsdame av Sankt Mikaels og Sankt Georgs orden. Hun ble dermed adlet og har rett til å føre tiltaleformen dame foran sitt navn. Hun ble i 1999 utnevnt til æresdoktor ved University of Bristol.
Börje Tapper

Malmö FF

Tapper er tre ganger svensk mester i fotball, samtlige med Malmö FF, første gang i 1944, og han spilte for klubben i en av dens mest suksessfylte perioder, blant annet da klubben i 1949 til 1951 spilte 49 kamper i Allsvenskan på rad uten tap. Han spilte første kamp for klubben i 1940, spilte 391 kamper og scoret 298 mål fram til 1950, noen som gjør han til nest mestscorende spilleren i klubbens historie. Tapper var kjent som en framragende hodespiller.

Genoa

I 1950 signerte Tapper for den italienske klubben Genoa. Tapper spilte kun åtte kamper i løpet av en sesong i klubben, og hadde ikke særlig suksess i Italia. Ved tilbakekomsten til Sverige ble han klassifisert som profesjonell spiller, og fikk dermed ikke tillatelse til å spille for Malmö FF igjen, på grunn av den tidens reglement i Allsvenskan.

Landslaget

Tapper spilte fire landslagskamper. I sin landslagsdebut mot Finland scoret han fem mål, er dermest den spilleren med nest flest scoringer i en landslagskamp for Sverige. Tapper var også med i den svenske troppen, men spilte ikke selv, da Sverige tok bronse i VM i 1950.

Privat

Börje tapper er far til fotballspilleren Staffan Tapper. Börje tapper døde i 1981, etter å ha hatt sitt tredje hjerteinfarkt, nær 59 år gammel.
Kagrra,

Kagrra, (kagura), tidligere kjent som Crow, er et japansk visual kei-band. Gruppa er kjent for å bruke tradisjonelle japanske elementer i både musikken og kostymene sine.
Nîmes

Historie

Det finnes spor etter en neolittisk bosetning, blant annet en menhir fra omtrent 2500 f.Kr. i nærheten av flyplassen. Senere har kelterne behersket området, men ble i det andre århundret f.Kr. del av den romerske provinsen Narbonnensis. Hovedveien for hele området Via Domitiana passerte gjennom byen som ble en romersk koloni, Colonia Nemausa. Byen ble etterhvert hovedstad for hele provinsen, dagens sørlige Frankrike, og hadde anslagsvis 60.000 innbyggere til Augustus tid. Viktige bygninger fra tiden som fortsatt er bevart er som Maison carrée, en svært godt bevart tempel, amfiteatret og Dianatemplet. Pont du Gard, 20 km nordvest for byen er et svært godt bevart akvedukt som førte vann fra en kilde nær byen Uzès til det antikke Nîmes.
Byen ble biskopsete allerede i senantikken, i 473 ble den erobret av vestgotere, 720 av maurerne, men klarte å berge forholdsvis mye av sin gallo-romerske tradisjon til middelalderen. Utover middelalderen var det blandete herrskapsforhold der byen var til tider del av det aragonske kongedømmet. Byen ble erobret av den franske kongen Ludvig VIII av Frankrike 1226 og endelig overdratt Frankrike i 1259.
Etter reformasjonen var byen og regionen et sentrum for Hugenottene. Dette førte til skarpe konflikter med den katolske delen av befolkningen, særlig etter at Ediktet i Nantes ble opphevet. Likevel økte byen sin betydning takket sin tekstilindustri og sin gode trafikkmessige beliggenhet. Betegnelsen denim for dongeri stammer fra serge de Nîmes, det vil si stoff fra Nîmes.
Den frie syriske armé

Den frie syriske armé (arabisk: الجيش السوري الحر; al-Ǧayš as-Sūrī al-Ḥur) er den viktigste væpnede motstandsgruppen mot Baššār al-ʾAsads regime i Syria (Sūriyya). Den består av desertører fra Syrias væpnede styrker, som var aktive under opprøret i Syria i 2011. Opprettelsen av arméen ble annonsert 29. juni i en internettvideo med uniformerte desertører fra den syriske hær som oppfordret flere soldater til å støtte dem. Lederen for disse mennene, som identifiserte seg som oberst Riyaḍ al-Asʿad, annonserte at arméen ville jobbe sammen med demonstranter for å styrte al-ʾAsads styre, og han erklærte at alle sikkerhetsstyrker som angrep sivile er legitime mål. Al-Asʿad la vekt på at den frie syriske armé ikke har noen politiske mål bortsett fra frigjørelsen av Syria fra Baššār al-ʾAsads regime. Arméens nestkommanderende er oberst Malik Kurdi, mens stabssjefen er oberst Aḥmad Hiǧazi.
Arméen har også erklært at konflikten ikke dreier seg om religion, og at deres rekker inkludere alawitter som motsetter seg regimet, og at det ikke vil gjennomføres hevnaksjoner når regimet faller. 23. september slo gruppen seg sammen med De frie offiserers bevegelse (حركة الضباط الأحرار; Ḥarakat aḍ-Ḍubāṭ al-Aḥrār), og ble da den viktigste væpnede motstandsgruppen. Arméens motto er "Fri armé, fritt Syria" (جيش حر, سوريا حرة; Ǧayš Ḥur, Sūryā Ḥurah). Ved midten av oktober ble det estimert av 15.000 hadde desertert fra den syriske hæren. To måneder senere hadde antallet steget til 20.000, ifølge oberst al-Asʿad, på grunn av fortsatt desertering. Uavhengige estimater hevder gruppen har mellom 1000 og 25.000 soldater.
Ifølge al-Asʿad fikk arméen i november mellom 100 og 300 nye medlemmer hver gang den gjennomførte et angrep. Arméen opererer i hele Syria, både i urbane områder og på landsbygda. Den største konsentrasjonen av styrker den sentrale regionen, hvor minst ni bataljoner er aktive.
Agflasjon

Agflasjon er inflasjon som følge av en økning i prisene på råvarer fra landbruket. Denne prisøkningen videreføres i stor grad over på forbruker ved hjelp av høyere matvarepriser. Begrepet ble først brukt under matvareprisøkningen mellom 2007 og 2008 og er en kombinasjon av ordene agrikultur (landbruk) og inflasjon. Prisøkningen blir ofte ført videre til konsumentene, men kan også absorberes i grossistledd. En årsak de siste årene er den økende produksjon av biobrensel som har ført til at flere jordbruksprodukter, som soyabønner og mais, ikke selges som mat noe som fører til økte priser på matproduktene.
Fylkesvei 3644

Fylkesvei 3644 går mellom Ribe og Hæstad i Lillesand kommune. Veien er 4,6 km lang.
Frem til 2019 hadde veien betegnelsen Fylkesvei 222.
Vennesla Tidende

Vennesla Tidende er en avis som blir utgitt i Vennesla i Vest-Agder. Avisa utkom for første gang i 1989, og blir nå utgitt to ganger i uken.
Al Oerter

Comebacket

Han gjorde comeback i 1976, med OL i Moskva i 1980 som mål. Han greide fjerdeplass i kvalifiseringen (det amerikanske mesterskapet), og kom ikke med blant de tre som fikk OL-plass. Dette året valgte USA å boikotte lekene i Sovjetunionen. Tross dette noterte han seg for karrierebeste dette året. 43 år gammel kastet han 69,46 meter.

Ettermæle

Etter karrieren var Oerter flaggbærer av det olympiske flagget under Sommer-OL 1984, og han løp den olympiske ild inn på stadion i forbindelse med Sommer-OL 1996.
Oerter ble senere utøver av abstrakt malerkunst.
Dynastor

Utseende

Store, kraftige, brune sommerfugler. Ulikt de fleste andre uglesommerfugler er kroppen ganske kraftig. Oversiden er mørkbrun med et hvitt, litt oppbrutt tverrbånd på forvingen. Bakvingen har et lysere bånd langs ytterkanten. Undersiden ligner et vissent blad.

Levevis

Uglesommerfuglene unngår solskinn, dels ved å holde seg inne i den tette skogen og dels ved å fly på ettermiddags- og kveldstid da det gjerne er overskyet og skumt. Larvene lever på planter i ananasfamilien (Bromeliaceae). De voksne sommerfuglene suger gjerne væske fra råtnende frukt. Den store og spektakulære arten Dynastor napoleon er regnet som meget sjelden og truet.
Jason Flemyng

Karriere

Flemyng åpnet skuespillerkarrieren med å spille gjesteroller i en rekke TV-serier, som for eksempel The Young Indiana Jones Chronicles (1992). Hans første store filmrolle var som Lt. John Wilkins i The Jungle Book (1994), en versjon av Disney-filmen med samme navn, bare i levende bilder. I 1998 fikk han sitt gjennombrudd som skuespiller, med rollen som Tom i kultfilmen Lock, Stock and Two Smoking Barrels. Guy Ritchie var tydeligvis så fornøyd med innsatsen hans at han to år senere brukte Flemyng igjen, denne gangen som Darren i storfilmen Snatch (2000), som også hadde folk som Brad Pitt, Benicio Del Toro og Jason Statham på rollelisten. Begge disse filmene ble skamrost av et samlet pressekorps.
Året etter var han med i krimfilmen From Hell med Johnny Depp. I 2003 spilte han en av hovedrollene i fantasyfilmen The League of Extraordinary Gentlemen, som samlet en rekke av fiksjonshistoriens mest kjente karakterer. Her spilte han Henry Jekyll/Edward Hyde. Sean Connery hadde hovedrollen i denne filmen, som ikke fikk fullt så mye ros av hverken publikum eller presse.
Senere har Flemyng spilt i filmer som Layer Cake (2004), Transporter 2 (2005), Stardust (2007), The Curious Case of Benjamin Button (2009), Kick-Ass (2010), Clash of the Titans (2010), Hanna (2011) og X-Men: First Class (2011), samt en ukredittert cameorolle i The Social Network (2010).
I 2013 spilte han Joe Gargery i dramafilmen Great Expectations, som er en adaptasjon av romanen til Charles Dickens. Her medvirket også skuespillere som Ralph Fiennes, Helena Bonham Carter og Robbie Coltrane.
Venix

Venix er en tidlig implementasjon av operativsystemet Unix for personlige datamaskiner. Systemet ble utviklet av selskapert VenturCom, og demonstrert på en IBM PC XT i forbindelse med Comdex-messen i mai 1983.
Venix var basert på UNIX versjon 7 med enkelte utvidelser fra Berkeley Software Distribution (deriblant teksteditoren vi og kommandotolken csh) samt egne mekanismer for interprosesskommunikasjon. Versjon 2 av systemet – også kjent under navnet Venix Encore – ble lansert høsten 1984, dekket Digitals DEC PRO 350 (Venix/PRO) og Rainbow 100 (Venix/86R) i tillegg til PC-plattformen.
Også versjon 2 var basert på UNIX versjon 7, men hadde flere utvidelser og optimaliseringer. PC-utgaven benyttet BIOS-rutiner i stedet for direkte aksess til periferiutstyr (disker, skjerm, tastatur etc.), hvilket ga kompatibilitet med et bredt spekter av PC-er – på bekostning av ytelse. Byte Magazine betegnet imidlertid ytelsen som 'adekvat'.
Fra versjon 3.0 var operativsystemet basert på UNIX System V og kun tilgjengelig for x86- (PC-) plattformen.
Siste versjon var Venix 4.2.1, som ble lansert i 1994. Det var basert på UNIX System V Release 4.2 (UnixWare).